Declaraţie surprinzătoare a fostului preşedinte al Republicii Moldova. Vladimir Voronin a relatat la un post de televiziune de limbă rusă că Traian Băsescu i-a propus să facă unirea! Mai mult, fostul preşedinte român i-ar fi promis omologului său de atunci de la Chişinău că îl va ajuta să devină noul lider al României unite.

Este pentru prima oară când Vladimir Voronin vorbeşte despre acest episod, povestit prima oară de Traian Băsescu în 2016. Dar ambii şefi de stat au spus că relaţia lor s-a stricat după această propunere, de unire a celor două state vorbitoare de limbă română.

„Băsescu, în cabinetul meu, în faţa hărţii Moldovei, îmi propune asocierea. Mi-a zis: Domnule Voronin, facem unirea şi eu contribui ca dumneavoastră să fiţi viitorul preşedinte al României Mari, ai României unite. M-am uitat la el ca un doctor la pacient”, spune Vladimir Voronin, fostul preşedinte al Republicii Moldova.